4-jarige verdrink in Klerksdorp | Maroela Media
'n 4-jarige dogtertjie het Saterdag by 'n huis in Klerksdorp verdrink.
Jeffrey Wicks, woordvoerder vir Netcare911 sê die dogtertjie is Saterdagmiddag deur 'n familielid uit die swembad geduik. Reddingswerkers is dadelik ontbied. "Toe paramedici opdaag het die dogtertjie nie meer asemgehaal nie en hulle kon ook nie 'n pols kry nie," het hy gesê. Hulle het KPR toegepas, maar ten spyte van hul beste poging kon hulle haar nie red nie en is die dogtertjie met aankoms by 'n privaathospitaal dood verklaar.
"Dit blyk dat die dogtertjie in die onbedekte swembad ingeval het en dat sy vir 'n lang ruk in die water was sonder dat iemand daarvan geweet het. Die oorsaak van die voorval en die gebeure wat daartoe gelei het, is egter nog onseker," het Wicks gesê. Die polisie sal die voorval ondersoek.